**ORTODOKSINEN USKONTO 1-2 lk**

#### 13.4.6 USKONTO

**Oppiaineen tehtävä**

Uskonnon opetuksen tehtävänä on antaa oppilaille laaja uskonnollinen ja katsomuksellinen yleissivistys. Opetus perehdyttää oppilaita opiskeltavaan uskontoon ja sen monimuotoisuuteen. Se tutustuttaa uskonto- ja katsomusperinteisiin Suomessa sekä uskontoihin ja katsomuksiin muualla maailmassa. Oppiaine edistää uskonnon ja kulttuurin välisen suhteen ymmärtämistä sekä uskontojen ja katsomusten monilukutaitoa. Opetus antaa monipuolista tietoa uskonnoista ja auttaa ymmärtämään niistä käytävää keskustelua. Oppilaita ohjataan kriittiseen ajatteluun sekä tarkastelemaan uskontoja ja katsomuksia eri näkökulmista. Opetuksessa pohditaan uskon ja tiedon suhdetta sekä uskonnoille ominaista kieltä, symboliikkaa ja käsitteistöä. Uskonnon opetus antaa valmiuksia uskontojen ja katsomusten dialogiin, jota käydään sekä katsomusten sisällä että niiden välillä. Opetus kannustaa oppilaita kunnioittamaan elämää, ihmisarvoa sekä omaa ja toisen pyhää.

Opetuksessa tutustutaan opiskeltavan uskonnon ja muiden uskontojen sekä katsomusten eettiseen ajatteluun ja rohkaistaan oppilaita pohtimaan omakohtaisesti eettisiä kysymyksiä. Opetus tukee oppilaan itsetuntemusta, itsensä arvostamista ja elämänhallintataitojen kehittymistä koko perusopetuksen ajan. Opetus antaa oppilaalle aineksia oman identiteetin, elämänkatsomuksen ja maailmankatsomuksen rakentamiseen ja arviointiin. Uskonnon opetus tukee oppilaan kasvua yhteisön ja demokraattisen yhteiskunnan vastuulliseksi jäseneksi ja maailmankansalaiseksi.

**Vuosiluokilla 1-2** uskonnon opetuksen tehtävänä on ohjata oppilaita tuntemaan ja arvostamaan omaa uskonnollista ja katsomuksellista taustaansa sekä kohtaamaan arvostavasti uskonnollista ja katsomuksellista moninaisuutta omassa luokassa ja koulussa sekä lähiympäristössä. Tähän opetus antaa perustietoja ja -taitoja sekä ajattelun välineitä. Oppilaita rohkaistaan tunnistamaan ja ilmaisemaan tunteitaan ja omia mielipiteitään sekä harjaantumaan toisten tunteiden tunnistamisessa ja mielipiteiden huomioon ottamisessa. Oppilaita kannustetaan ihmettelemään, kyselemään ja osallistumaan keskusteluun. Oppilaita ohjataan toimimaan vastuullisesti ja oikeudenmukaisesti.

**Uskonnon tavoitteisiin liittyvät keskeiset sisältöalueet vuosiluokilla 1-2**

Sisällöt valitaan siten, että ne tukevat oppiaineen yleisten tavoitteiden saavuttamista Sisältöjen valinnassa hyödynnetään paikallisia mahdollisuuksia. Sisältöalueista muodostetaan kokonaisuuksia eri vuosiluokille. Oppilaiden kokemusmaailma huomioidaan sisältöjen valinnassa ja niiden tarkemmassa käsittelyssä.

**S1 Suhde omaan uskontoon:** Opetus aloitetaan tutustumalla oppilaan perheeseen: suku, historia, uskonto tai katsomus sekä erilaiset perheet. Tärkeitä opetuksen sisältöjä ovat oman uskonnon juhlat ja pyhät ajat sekä erilaisten juhlien sisältö, merkitys ja viettotavat. Opetuksen sisällöksi valitaan myös oman uskonnon kertomuksia, perinteitä ja tapoja. Tarkastellaan oman uskonnon keskeisiä käsitteitä ja symboleita sekä uskonnon monimuotoisuutta.

**S2 Uskontojen maailma:** Sisältöjen valinnassa lähtökohtana on oppilaan kouluyhteisön sekä lähiympäristön uskonnot ja niiden keskeiset tavat ja juhlat. Sisältöjen valinnassa otetaan huomioon myös uskonnottomuus.

**S3 Hyvä elämä:** Opetuksessa tarkastellaan ihmisen syntymään ja kuolemaan liittyviä elämänkysymyksiä sekä elämän kunnioittamista. Keskeisiä sisältöjä ovat oppilaan omat teot ja niiden seuraukset, vastuu toisista ihmisistä, ympäristöstä ja luonnosta sekä toisen asemaan eläytyminen, ihmisarvo ja yksilöllisyys. Tutustutaan alustavasti lapsen oikeuksiin ja merkitykseen. Sisältöjen valinnassa otetaan huomioon YK:n Lapsen oikeuksien sopimus ja ihmisen kokonaisvaltainen hyvinvointi. Sisällöt tukevat oppilaan tunnetaitojen kehittymistä.

**Uskonnon oppimisympäristöihin ja työtapoihin liittyvät tavoitteet vuosiluokilla 1-2**

Opetuksessa pyritään kiireettömyyteen ja avoimen, luottamuksellisen keskusteluilmapiirin luomiseen. Opetuksessa on tärkeää, että jokainen oppilas tulee kuulluksi omine havaintoineen ja kokemuksineen. Oppilaita rohkaistaan vuorovaikutukselliseen oppimiseen, keskusteluun ja omien mielipiteiden perusteluun sekä erilaisuuden hyväksymiseen. Opetuksessa keskeistä on oppilaslähtöisyys ja oppilaan oman kokemusmaailman kunnioittaminen etenkin eettisiä kysymyksiä tarkasteltaessa. Luovat, toiminnalliset ja elämykselliset menetelmät, projektit ja keskustelut tukevat oppilasta kokonaisvaltaisena, kaikkia aistejaan oppimisessa hyödyntävänä vuorovaikutustaitoisena ja aktiivisena oppijana. Opetuksessa voidaan toteuttaa yksilö- tai ryhmäprojekteja myös oppiaineen eri oppimäärien kesken sekä oppiainerajat ylittäen. Opetuksessa hyödynnetään monipuolisesti ja vuorovaikutteisesti tieto- ja viestintäteknologiaa. Kertomuksia, musiikkia, kuvataidetta, leikkiä, draamaa sekä vierailijoita ja vierailuja eri kohteisiin käytetään tukemaan monipuolista työskentelyä ja oppimisen iloa.

**Ohjaus, eriyttäminen ja tuki uskonnossa vuosiluokilla 1-2**

Uskonnon eri oppimäärien opetuksessa otetaan huomioon oppilaiden erilaiset tarpeet ja taustat kuten kielitaito ja kulttuuritausta. Keskeisiä käsitteitä pohditaan ja avataan niin, että niiden ymmärtäminen on mahdollista kaikille oppilaille. Käytettävät työtavat sovitetaan ikäkauteen. Opetuksessa luodaan oppimista ja osallisuutta edistäviä yhteisiä tilanteita sekä ohjataan ja vahvistetaan oppilaan opiskelutaitoja ja oma-aloitteisuutta.

**Oppilaan oppimisen arviointi uskonnossa vuosiluokilla 1-2**

Oppimisen arviointi on oppilaita ohjaavaa ja kannustavaa. Monipuolinen palaute rakentuu osaksi työskentelyä ja yhteisiä keskusteluja. Palaute ohjaa oppilaita yhteistyötaidoissa ja rohkaisee ilmaisemaan ajatuksiaan. Opetuksessa annetaan tilaa ja oppilaita kannustetaan ihmettelyyn, kysymiseen sekä omien mielipiteiden perusteluun ja toisten näkemysten kuunteluun. Monipuoliset työtavat luovat oppilaille mahdollisuuksia osoittaa ja itse huomata edistymistään ja osaamistaan.

Oppimisprosessin kannalta keskeisiä arvioinnin ja palautteen antamisen kohteita uskonnossa ovat:

- edistyminen lähiympäristön katsomuksellisten ilmiöiden tunnistamisessa ja nimeämisessä

- edistyminen ryhmässä toimimisen taidoissa

- edistymien ajatusten ilmaisemisessa ja toisten kuuntelemisessa.

**Uskonnon eri oppimäärät vuosiluokilla 1-2**

Perusopetuslain 11§:n mukaan perusopetuksessa oppiaineena on uskonto tai elämänkatsomustieto. Uskonto toteutetaan saman lain 13§:n mukaan oppilaiden uskonnollisen yhdyskunnan mukaisesti oman uskonnon opetuksena erillisten oppimäärien mukaan. Oppiaineen yhtenäisyyden takaamiseksi kaikille oman uskonnon opetuksen muodoille on laadittu yhteiset tavoitteet ja keskeiset sisällöt.

Eri uskontojen oppimääräkuvauksissa tarkennetaan kaikille yhteisiä sisältöjä oppilaan oman uskonnon luonteen mukaisesti. Paikalliset opetussuunnitelmat laaditaan perusteiden yhteisten tavoitteiden, sisältökuvausten ja eri uskontojen tarkennettujen oppimääräkuvausten pohjalle.

ORTODOKSINEN USKONTO

Tässä oppimääräkuvauksessa tarkennetaan kaikille yhteisiä uskonnon sisältöjä. Paikalliset opetussuunnitelmat laaditaan uskonnon yhteisten tavoitteiden ja sisältökuvausten sekä eri uskontojen tarkennettujen oppimääräkuvausten perustalle.

**S1 Suhde omaan uskontoon:** Opetuksessa otetaan huomioon perheiden erilaisuus, yhteys ortodoksisuuteen ja muihin kirkkoihin tai katsomuksiin. Opetuksessa aloitetaan mysteerioiden tarkastelu osana perheen ja lapsen omaa elämää. Tutustutaan alustavasti oman uskonnon piirteisiin ja kirkon keskeisiin käsitteisiin, sanastoon ja symboleihin sekä erilaisiin jumalanpalveluksiin. Tutkitaan kirkkoa rakennuksena. Tutustutaan omaan seurakuntaan sekä ortodoksisen kirkkovuoden keskeisimpiin juhliin vuoden kristillisen juhlakierron mukaisesti. Tarkastelussa otetaan huomioon kirkkovuoden juhlien perinteet ja tavat sekä joitakin niihin liittyviä pyhiä ihmisiä. Tutustutaan oppilaan omaan nimikkopyhään.

**S2 Uskontojen maailma:** Tutustutaan oman luokan oppilaiden, koulun ja lähiympäristön uskontoihin, katsomuksiin ja uskonnottomuuteen koulun arjen tapahtumien ja juhlien yhteydessä. Opetuksessa huomioidaan juhlien sisällöissä tai kirkollisissa tapahtumissa mahdollinen ortodoksinen näkökulma. Tutustutaan oppilaan ortodoksiseen perinnetaustaan osana monikulttuurista ortodoksisuutta.

**S3 Hyvä elämä:** Sisältöjen valinnassa otetaan huomioon ortodoksiseen ihmiskäsitykseen liittyvä opetus vapaudesta ja vastuusta sekä ihmisen kokonaisvaltainen hyvinvointi. Perehdytään vastuuseen ympäristöstä ja luonnosta sekä tunnistetaan elämän ainutkertaisuus. Pyritään eläytymään toisen asemaan ja pohditaan ihmiselämään liittyviä kysymyksiä kuten toisesta välittäminen, anteeksiantaminen, rehellisyys, huolenpito, rakkaus niin perheessä kuin kouluyhteisössäkin. Selvitetään YK:n Lapsen oikeuksien sopimuksen merkitystä oppilaan omassa elämässä. Tarkastellaan elämää ja kuolemaa sekä eettisiä kysymyksiä Vanhan ja Uuden Testamentin kertomusten ja arjen esimerkkien avulla.

**VUOSILUOKKAISTETUT TAVOITTEET JA SISÄLLÖT**

*Alla oleva osuus on tehty ortodoksisen uskonnon opettajien yhteistyönä vuoden kuluessa syksystä 2014 - syksyyn 2015. Suomen ortodoksinen kirkkokunta ja Helsingin ortodoksinen seurakunta sekä muut seurakunnat ovat tukeneet opettajia prosessissa.*

*Yhteiseen työhön ryhdyttiin, koska nähtiin tarpelliseksi vaalia opetuksen valtakunnallista yhtenäisyttä, mutta toisaalta myös pohtia opetuksen tulevaisuutta kollegojen kanssa. Vähemmistöuskonnon opettajat ovat usein ainoita opettajia alueellaan ja laativat yksin laajojenkin maantieteellisten alueiden paikallisia opetusuunnitelmia ortodoksiseen uskontoon. Tilaa ja aikaa keskustelulle ja ajatuksenvaihdolle on tarvittu.*

*Tähän versioon on jätetty runsaasti vuosiuokkaistettuja sisältöjä, jotka ovat enemmänkin esimerkinomaisia, kuin sellaisenaan noudatettavaksi ajateltu. Kukin paikallinen opetussuunnitelma tarkentuu ja tiivistyy tämän pohjalta, näiden suuntaviivojen ohjaamassa linjassa. Lisäksi tarkempiin paikallisiin suunnitelmiin liitetään ja painotetaan omalle alueelle ominaisia sisältöjä. Yhteinen pohja on synnytetty prosessina ja siinä mielessä se ei suinkaan ole valmis, virheetön tuote, vaan prosessi jatkuu paikallisessa työssä Oulussa, Rovaniemellä, Helsingissä, Porvoossa, Kouvolassa… Virheet saa ja pitää korjata. Onnea ja menstystä siihen työhön meidän kaikkien puolesta!*

*Näitä pohjia edelleen työstettäessä on hyvä pitää mielessä joustavat edellytykset sekä opetuksen suunnittelulle että laajoille, jopa oppiainerajat ylittäville kokonaisuuksille. Sisällöt ovat välineitä tavoitteiden saavuttamiseen, tavoitteiden saavuttamista puolestaan arvioidaan lukuvuoden lopuksi.*

*Jokaisen vuosiluokkakokonaisuuden alussa on suorana lainauksena oppiaineen tehtävä ja kuvaus sekä yleiset sisältöalueet Opetussuunniltelman perusteista 2014. Otsikoiden numerointi viittaa perustetekstin lukuihin. Myös tavoiteet ja hyvän osaamisen kuvaukset 6-luokan päättyessä sekä päättöarviointiin ovat suoraan perusteista. Ne on käytettävyyden lisäämiseksi sijoitettu kuhunkin vuosiluokkaistamistaulukkoon omalle kohdalleen.*

|  |  |
| --- | --- |
| **Opetuksen tavoite:**  T1 herättää oppilaassa mielenkiinto uskonnon opiskelua kohtaan ja opastaa tuntemaan oman perheen uskonnollista ja katsomuksellista taustaa | **Arvionti:**  -edistyminen lähiympäristön katsomuksellisten ilmiöiden tunnistamisessa ja nimeämisessä  -edistymien ajatusten ilmaisemisessa ja toisten kuuntelemisessa |
| Tavoite 1 lk  Oppilaassa herää mielenkiinto uskonnon opiskelua kohtaan. Oppilas tietää oman perheen uskonnollista ja katsomuksellista taustaa. | Tavoite 2 lk  Oppilaassa herää mielenkiinto uskonnon opiskelua kohtaan. Oppilas tuntee oman perheen uskonnollista ja katsomuksellista taustaa. |
| -olen ortodoksi  -kaste, mirhallavoitelu, kummi  -oma perhe, erilaiset perheet  -ekumeeniset perheet, kristillisyys perheissä  -oman koulun uskontoja, uskonnottomuus  -toisen kunnioittaminen ja arvostaminen  -nimikkopyhä, taivaallinen esirukoilija, oma nimipäivä  -enkelit, suojelusenkeli | -minä ortodoksina ja kirkon jäsenenä, oma identiteetti  -seurakunta  -erilaisia ortodoksisia perinteitä  -luterilainen kirkko ja luterilaisuus  -oman koulun uskontoja ja uskonnottomuus  -toisen kunnioittaminen ja arvostaminen |
| **Tavoitteeseen liittyvät sisältöalueet** | S1, S2, S3 |
| **Tavoitteeseen liittyvä laaja-alainen osaaminen** | L2, L4 |
| Esimerkkejä oppimisympäristöistä ja työtavoista | Oppilas kertoo omista havainnoistaan ja kokemuksistaan ja nimeää niitä. Asiantuntijavierailuja seurakunnista ja vierailuja seurakunnissa. |

|  |  |
| --- | --- |
| **Opetuksen tavoite:**  T2 ohjata oppilasta tutustumaan opiskeltavan uskonnon keskeisiin käsitteisiin, kertomuksiin ja symboleihin | **Arvionti:**  - edistyminen lähiympäristön katsomuksellisten ilmiöiden tunnistamisessa ja nimeämisessä  - edistyminen ryhmässä toimimisen taidoissa |
| 1 lk  Oppilas tutustuu Raamatuun, keskeisiin ortodoksisiin käsitteisiin, kertomuksiin ja symboleihin. | 2 lk  Oppilasta tutustuu Raamatun kertomuksiin.  Oppilas tunnistaa oman uskonnon keskeisiä ortodoksisia käsitteitä, kertomuksia ja symboleita. |
| -Raamattu, kirkon pyhä kirja  -risti  -kirkolliset tavat: ristinmerkki, ikonin kunnioittaminen, tuohus, lampukka  - Pyhä Kolminaisuus, Jumala, Jeesus; Jumalan Poika; Kristus, Pyhä Henki  -Jumalansynnyttäjä  -Kristuksen ja Jumalansynnyttäjän ikoneja  -mysteeriot: ehtoollinen  -Raamatun kertomuksia Jumalan rakkaudesta ja huolenpidosta ja ylösnousemuksesta | -Raamattu, evankeliumit  -kertomuksia joulusta ja pääsiäisestä  -seurakunta  -jumalanpalvelukset  -pyhittävät asiat: mysteeriot; sakramentit  -ehtoollinen, kaste, mirhallavoitelu  -Herran rukous  -kirkkorakennus: kirkon osat ja esineistöä  -tapahtumaikoneja ja pyhien ihmisten ikoneja |
| **Tavoitteeseen liittyvä sisältöalue** | S1 |
| **Tavoitteeseen liittyvä laaja-alainen osaaminen** | L1 |
| Esimerkkejä oppimisympäristöistä ja työtavoista | Koululaisjumalanpalveluksiin osallistuminen, kirkkorakennukseen tutustuminen vierailujen ja yhteistoiminnallisten projektien avulla. |

|  |  |
| --- | --- |
| **Opetuksen tavoite:**  T3 ohjata oppilasta tutustumaan opiskeltavan uskonnon vuodenkiertoon, juhliin ja tapoihin | **Arvionti:**  - edistyminen lähiympäristön katsomuksellisten ilmiöiden tunnistamisessa ja nimeämisessä  - edistyminen ryhmässä toimimisen taidoissa  - edistymien ajatusten ilmaisemisessa ja toisten kuuntelemisessa |
| 1 lk  Oppilas tutustuu ortodoksisiin tapoihin ja kirkkovuoden kiertoon. Oppilas tutustuu juhlien sisältöön ja niiden erilaisiin viettotapoihin. | 2 lk  Oppilas tietää, miksi keskeisiä ortodoksisia juhlapyhiä vietetään. Oppilas tutustuu ortodoksisiin perinteisiin ja tapoihin. |
| -käyttäytyminen kirkossa, kirkolliset tavat  -pappi, kanttori, ponomari  -juhlaan valmistautuminen: paastoaminen  -rukoileminen on puhetta Jumalalle; kääntymistä Jumalan puoleen: Herran rukous, iltarukous  -kirkkovuoden kulku ja perinteisiin tutustuminen etenkin Kristuksen syntymä  ja ylösnouseminen  -virpominen | -pyhä ja arki osana kirkkovuoden kulkua  -tapahtumaikoneja ja pyhien ihmisten ikoneja  -kirkkovuoden suuria juhlia  -käyttäytyminen kirkossa, kirkolliset tavat  -oman pyhäkön praasniekka  -jumalanpalvelusten toimittajia  -joulupaasto ja suuri paasto  -muodollinen rukoileminen, esim. Taivaallinen Kuningas, Herra armahda, Pyhä Jumala, pääsiäistropari, Monia vuosia |
| **Tavoitteeseen liittyvät sisällöt** | S1 |
| **Tavoitteeseen liittyvä laaja-alainen osaaminen** | L2, L7 |
| Esimerkkejä oppimisympäristöistä ja työtavoista | Virpomisperinteeseen tutustuminen, kirkollisten tapojen harjoitteleminen koululaisjumalanpalveluksissa, juhliin tutustuminen ikonien, kirkkoveisujen ja kertomusten kautta. |

|  |  |
| --- | --- |
| **Opetuksen tavoite:**  T4 kannustaa oppilasta tutustumaan luokan, koulun ja lähiympäristön uskontojen ja katsomusten tapoihin ja juhlaperinteisiin | **Arvionti:**  - edistyminen lähiympäristön katsomuksellisten ilmiöiden tunnistamisessa ja nimeämisessä  - edistyminen ryhmässä toimimisen taidoissa  - edistymien ajatusten ilmaisemisessa ja toisten kuuntelemisessa |
| 1 lk  Oppilas tietää, että on olemassa myös muita uskontoja kuin oma uskonto ja on olemassa myös muita katsomuksia. | 2 lk  Oppilasta tutustuu luokan, koulun ja lähiympäristön uskontojen ja katsomusten tapoihin ja juhlaperinteisiin. Oppilas osaa nimetä joitakin yhtäläisyyksiä ja eroja oman sekä toisen uskonnon tavoissa ja juhlaperinteissä. |
| -oman luokan ja koulun uskontoja, uskonnottomuus  -omassa koulussa vietettäviä juhlia, niin uskonnollisia kuin perinteisiä juhlia  -toisen ja oman katsomuksen arvostaminen ja kunnioittaminen | -kristillisyys ja erilaiset seurakunnat  -pyhä ja arki koulussa, maallisia juhlia  -koulun lähialueen uskontoja, uskonnottomuus  -erilaisia ortodoksisia perinteitä |
| **Tavoitteeseen liittyvät sisällöt** | S2 |
| **Tavoitteeseen liittyvä laaja-alainen osaaminen** | L2, L3, L7 |
| Esimerkkejä oppimisympäristöistä ja työtavoista | Vierailuja ja vierailijoita, yhteistyötä koulun juhlien valmistelussa ja vietossa sekä muihin uskontoihin ja katsomuksiin tutustumisessa. |

|  |  |
| --- | --- |
| **Opetuksen tavoite:**  T5 rohkaista oppilasta tunnistamaan ja ilmaisemaan omia ajatuksiaan ja tunteitaan | **Arvionti:**  - edistyminen ryhmässä toimimisen taidoissa  - edistymien ajatusten ilmaisemisessa ja toisten kuuntelemisessa |
| 1 lk  Oppilas rohkaistuu kertomaan arkisista kokemuksistaan. Oppilas harjoittelee tunnistamaan ja ilmaisemaan omia tunteitaan. Oppilas harjoittelee kuuntelemaan toisia ja kunnioittamaan heidän ajatuksiaan. | 2 lk  Oppilas rohkaistuu kertomaan arkisista kokemuksistaan. Oppilas harjoittelee tunnistamaan ja ilmaisemaan omia tunteitaan. Oppilas harjoittelee kuuntelemaan toisia ja kunnioittamaan  heidän ajatuksiaan. |
| - omien kokemusten jakaminen  - oman ja muiden mielipiteiden kunnioittaminen  -mielipiteen perusteleminen  -tunteiden nimeäminen ja niistä puhuminen | -toisen asemaan asettuminen  -mielipiteen perusteleminen  - oman identiteetin rakentaminen: minä ortodoksisen kirkon jäsenenä  -tunteiden nimeäminen ja niistä puhuminen |
| **Tavoitteeseen liittyvät sisällöt** | S1, S3 |
| **Tavoitteeseen liittyvä laaja-alainen osaaminen** | L2, L6, L7 |
| Esimerkkejä oppimisympäristöistä ja työtavoista | Opetuksessa on tärkeää, että jokainen oppilas tulee kuulluksi omine havaintoineen ja kokemuksineen. Oppilaita rohkaistaan vuorovaikutukselliseen oppimiseen ja keskusteluun. Käytetään erilaisia toiminnallisia työtapoja. |

|  |  |
| --- | --- |
| **Opetuksen tavoite:**  T6 ohjata oppilasta toimimaan oikeudenmukaisesti, eläytymään toisen asemaan sekä kunnioittamaan toisen ihmisen ajatuksia ja vakaumusta sekä ihmisoikeuksia | **Arvionti:**  - edistyminen lähiympäristön katsomuksellisten ilmiöiden tunnistamisessa ja nimeämisessä  - edistyminen ryhmässä toimimisen taidoissa  - edistymien ajatusten ilmaisemisessa ja toisten kuuntelemisessa |
| 1 lk  Oppilas harjoittelee eläytymään toisen asemaan sekä pyrkii kunnioittamaan toisen ajatuksia. Oppilas harjoittelee tunnistamaan oikean ja väärän. | 2 lk  Oppilas harjoittelee ymmärtämään ja kunnioittamaan erilaisia ajattelutapoja ja vakaumuksia. Oppilas tutustuu ihmisoikeuksiin. |
| -pyhät ihmiset esimerkkinä esim. pyhä Nikolaos – epäitsekkyys  -rakkaus - lähimmäisenrakkaus  -vapaus ja vastuu omista teoista  -rehellisyys  -omatunto  -oppilaan lähipiirissä ja kouluyhteisössä vaikuttavia erilaisia maailmankatsomuksia  -ihmisarvo | - huolenpito, toisesta välittäminen  -rakkaus - lähimmäisenrakkaus  - anteeksiantaminen  -oppilaan lähipiirissä ja kouluyhteisössä vaikuttavia erilaisia maailmankatsomuksia  -monikulttuurisia ortodoksisia perinteitä  - Lapsen oikeuksien sopimus omassa elämässä, ihmisoikeudet |
| **Tavoitteeseen liittyvät sisällöt** | S1, S2, S3 |
| **Tavoitteeseen liittyvä laaja-alainen osaaminen** | L2, L6, L7 |
| Esimerkkejä oppimisympäristöistä ja työtavoista | Eettistä sisältöä voi käsitellä esim. Herran rukouksen ja rakkauden kaksoiskäskyn kautta sekä Raamatun kertomuksia apuna käyttäen. Opetuksessa keskeistä on oppilaslähtöisyys ja oppilaan oman kokemusmaailman kunnioittaminen. |

|  |  |
| --- | --- |
| **Opetuksen tavoite:**  T7 ohjata oppilaita eettiseen pohdintaan sekä hahmottamaan, mitä tarkoittaa vastuu itsestä, yhteisöstä, ympäristöstä ja luonnosta | **Arvionti:**  - edistyminen ryhmässä toimimisen taidoissa  - edistymien ajatusten ilmaisemisessa ja toisten kuuntelemisessa |
| 1 lk  Oppilas osaa nimetä asioita, joista hän voi ottaa vastuuta omassa arjessaan. Oppilas pohtii kuinka hän voi omalta osaltaan vaikuttaa oman lähipiirin hyvinvointiin. | 2 lk  Oppilas pohtii kuinka hän voi omalta osaltaan vaikuttaa oman lähipiirin hyvinvointiin. Oppilas osaa nimetä joitakin tapoja, joilla hän voi huolehtia ympäristöstä ja luonnosta. |
| -luomiskertomus: elämä ja kuolema  -kirkkovuoden alku: luomakunnan päivä: vastuu ympäristöstä  -ihminen Jumalan kuvana ja kaltaisena  -huolenpito, toisesta välittäminen  -vastuu omasta terveydestä  -omatunto  -epäitsekkyys  -oppilas oman perheensä ja luokkayhteisönsä jäsenenä | - hyvinvointi, vastuu omasta terveydestä ja ympäristöstä  - paasto hyvän tekemisen mahdollisuutena  -esirukous  - hyvä elämä, esim. ”Kun minulla oli nälkä… te annoitte minulle ruokaa…”  -ihmisen vapaus ja vastuu  -oppilas oman perheensä ja luokkayhteisönsä jäsenenä |
| **Tavoitteeseen liittyvät sisällöt** | S3 |
| **Tavoitteeseen liittyvä laaja-alainen osaaminen** | L3, L7 |
| Esimerkkejä oppimisympäristöistä ja työtavoista | Tarkastellaan elämää ja kuolemaa sekä eettisiä kysymyksiä Raamatun kertomusten ja arjen esimerkkien avulla. |

|  |  |
| --- | --- |
| **Opetuksen tavoite:**  T8 luoda oppilaalle tilaisuuksia harjoitella omien mielipiteiden esittämistä ja perustelemista sekä erilaisten mielipiteiden kuuntelemista ja ymmärtämistä | **Arvionti:**  - edistyminen ryhmässä toimimisen taidoissa  - edistymien ajatusten ilmaisemisessa ja toisten kuuntelemisessa |
| 1 lk  Oppilas rohkaistuu kertomaan omia mielipiteitään. Oppilas harjoittelee kuuntelemaan toisen kertomaa ja esittämään kysymyksiä. Oppilas tietää, että ihmiset voivat olla monista asioista eri mieltä. | 2 lk  Oppilas rohkaistuu kertomaan ja perustelemaan omia mielipiteitään. Oppilas harjoittelee kuuntelemaan toisen kertomaa ja esittämään kysymyksiä. Oppilas harjoittelee ymmärtämään myös eriäviä mielipiteitä. |
| -erilaiset persoonat  -mielipide  -vuorovaikutuksen taitoja  -minä ortodoksina ja kirkon jäsenenä, oma identiteetti ja itsetuntemus  -erilaiset perheet | -erilaiset persoonat  -mielipide ja se perusteleminen  -vuorovaikutuksen taitoja  -minä ortodoksina ja kirkon jäsenenä, oma identiteetti ja itsetuntemus  -erilaiset perheet |
| **Tavoitteeseen liittyvät sisällöt** | S1, S3 |
| **Tavoitteeseen liittyvä laaja-alainen osaaminen** | L1, L5, L6, L7 |
| Esimerkkejä oppimisympäristöistä ja työtavoista | Tämä tavoite sisältyy ja kasvaa spiraalimaisesti kautta alkuopetuksen. |